Dianthus sylvestris

***Dianthus sylvestris*** — вид каранфил од родот Carnation и семејството Caryophyllaceae. Природно се среќава во Европа, особено на Алпите, а се наоѓа и на планините на Македонија и Грција. Како повеќегодишно растение, претпочита да расте на посуви, каменести места, па затоа понекогаш се сади во карпести градини.

## Опис и распространетост

Повеќегодишно растение со кратки приземни збиени гранчиња што формираат густи мали баздовчиња и со куси задрвенети основни делови. Цветните гранчиња достигнуваат висина до 40 см. Базалните листови се многубројни, линејни, долги 3–6 см, широки 0,5–1 мм, на врвот заострени, со јасна средна жила, голи, со цилии по рабовите, зелени, цврсти, понекогаш лачно свиени; стеблените листови најчесто се покуси од интернодиумите. Цветовите се поединечни на врвот од цветните гранчиња, понекогаш со слаб мирис. Има 4 до 6 цветни лушпи, широко обратно јајцевидни, долги 4–5 мм, нагло стеснети и заострени или формираат кусо триаглесто зелено осилче долго 1–1,5 мм, кремови, кожести, прилегнати кон чашката и три до четири пати покуси од неа. Чашката е долга 12–22 мм, широка 4–7 мм, речиси цилиндрична, во долниот дел малку подуена и црвеникаво-виолетова, во горниот дел зелена или целата црвеникаво-виолетова. Чашкините запци имаат широко триаглеста форма, долги се до 4 мм, во основата се широки 2 мм. Ламината на венчето е најчесто розова, гола, назабена. 

Во Македонија се среќава на тревни и каменливи пасишта во субалпскиот и алпскиот појас, на височина од 1400 до 2700 м.

## Варијабилност
Опишани се голем број подвидови: 

* *Dianthus sylvestris* subsp. *albiflorus* Мицевски *—* Се среќава на Кораб, над село Жужње, 1450 м.
* *Dianthus sylvestris* subsp. *alboroseus* FKMey.
* *Dianthus sylvestris* subsp. *aristidis* (Batt.) Greuter & Burdet
* *Dianthus sylvestris* subsp. *bertisceus* Rech. f. *—* Доста често растение во западна Македонија. Се среќава на Шар Планина; Јакупица; Кораб; Бистра; Стогово; Илинска Планина; Галичица; Кичево - Баба Сач; Горна Радика - Аџина Река, с. Ничпур и Стрезимир; клисурата на реката Радика; Дебар - Бањиште.
* *Dianthus sylvestris* subsp. *boissieri* (Willk.) Dobignard
* *Dianthus sylvestris* subsp. *kozjakensis* Мицевски *—* Прилеп - Плетвар и Козјак, 1000 - 1250 м.
* *Dianthus sylvestris* subsp. *longibracteatus* (Maire) Greuter & Burdet
* *Dianthus sylvestris* subsp. *longicaulis*
* *Dianthus sylvestris* subsp. *nodosus*
* *Dianthus sylvestris* subsp. *sylvestris —* Во Македонија секако не се среќава, иако има многу литературни податоци кои се однесуваат на него. 
* *Dianthus sylvestris* subsp. *tergestinus* (Rchb.) Hayek
* *Dianthus sylvestris* var. *alpestris* Мицевски *—* Шар Планина, Титов Врв, 2400 м.
## Галерија

Dianthus Sylvestris subsp. kozjakensis 03 - Flora Exsiccata Macedonica.jpg|Хербариумски примерок на Dianthus Sylvestris subsp. kozjakensis
Dianthus Sylvestris subsp. kozjakensis 02 - Flora Exsiccata Macedonica.jpg|Хербариумски примерок на Dianthus Sylvestris subsp. kozjakensis
Dianthus Sylvestris subsp. kozjakensis 04 - Flora Exsiccata Macedonica.jpg|Хербариумски примерок на Dianthus Sylvestris subsp. kozjakensis
Dianthus Sylvestris subsp. kozjakensis - Flora Exsiccata Macedonica.jpg|Хербариумски примерок на Dianthus Sylvestris subsp. kozjakensis

## Наводи

Категорија:Каранфил
Категорија:Флора на Македонија
Категорија:Флора на Европа